Последование малого освящения воды

Священник: Благословен Бог наш всегда, ныне и присно, и во веки веков.
Хор: Аминь.
Священник:  Слава Тебе Боже наш, слава Тебе
Хор (по обычаю люди): Царю Небесный…
Священник: Бог Господь и явися нам, благословен Грядый во имя Господне.
Стих 1: Исповедайтеся Господеви, яко благ, яко в век милость Его.
Стих 2: Обышедше обыдоша мя и именем Господним противляхся им.
Стих 3: Не умру, но жив буду и повем дела Господня.
Стих 4: Камень, Егоже небрегоша зиждущии, Сей бысть во главу угла, от Господа бысть Сей и есть дивен во очесех наших.

Далее поются тропари, заказанных святых прихожанами. Если нет таковых, то поются:

К Богородице прилежно ныне притецем, / грешнии и смиреннии, и припадем, / в покаянии зовуще из глубины души: / Владычице, помози, на ны милосердовавши, / потщися, погибаем от множества прегрешений, / не отврати Твоя рабы тщи, / Тя бо и едину надежду имамы. 
Слава, и ныне: Не умолчим никогда, Богородице, / силы Твоя глаголати, недостойнии: / aще бо Ты не бы предстояла молящи, / кто бы нас избaвил от толиких бед; / кто же бы сохранил до ныне свободны; / не отступим, Владычице, от Тебе, / Твоя бо рабы спасaеши присно от всяких лютых.
Далее идут запевы:
Пресвятая Троице Боже наш, слава Тебе!
Иисусе Сладчайший спаси нас!
Пресвятая Богородице спаси нас!
Святий славный и всехвальный  Апостоле (имярек) моли бога о нас!
Святителю отче (имярек) моли Бога о нас!
Преподобне отче (имярек) моли Бога о нас!
И т.д.
Все Святии молите Бога о нас!
Священник: Слава Отцу и Сыну и Святому Духу
Хор: И ныне, и присно и во веки веков. Аминь.
Молите Бога о нас Все Святии, яко мы усердно к Вам прибегаем, скорым помощникам и молитвенникам о душах наших.

Таже, поем тропари сия, глас 6:

Еже радуйся Ангелом приимшая / и рождшая Зиждителя Твоего, / Дево, спасай Тя величающия. 

Воспеваем Сына Твоего, Богородице, / и вопием: Пречистая Владычице, / всякия беды избави рабы Твоя.

Царем, пророком и апостолом, / и мучеником Ты еси похвала / и Предстательница мiру, Всенепорочная.

Язык всяк православных похваляет и блажит, / и славит Пречистое Рождество Твое, / Марие Богоневестная.

Недугов и всяких болезней, / и бед нас свободи, / к священному Твоему покрову прибегающих.

Слава: Отца и Сына славословим, / и Духа Святаго, глаголюще: / Троице Святая, спаси души наша.

И ныне: Неизреченно в последняя заченшая / и рождшая Создателя Твоего, / Дево, спасай Тя величающия.

Таже: Милосердия двери отверзи нам, / благословенная Богородице, / надеющиися на Тя, да не погибнем, / но да избавимся Тобою от бед: / Ты бо еси спасение рода христианскаго.

Священник: Господу помолимся.
Хор: Господи, помилуй.
Священник: Яко свят еси, Боже наш, и Тебе славу возсылаем, Отцу, и Сыну, и Святому Духу, ныне и присно, и во веки веков.
Лик: Аминь.

Таже, настоящия тропари, глас 6:

Ныне наста время, всех освящающее, / и праведный нас ждет Судия, / но обратися, душе, к покаянию, / яко блудница, зовущи со слезами: / Господи, помилуй мя.

Водами одождивый, Христе, источник исцелений, / во всечестнем храме Девы днесь / Твоего благословения окроплением / отгоняеши недуги немощствующих, / Врачу душ и телес наших.

Дева родила еси Неискусобрачная / и Дево пребыла еси, Мати Безневестная, / Богородице Марие, / Христа Бога нашего моли спастися нам.

Пресвятая Богородице Дево, / рук наших дела исправи / и прощение прегрешений наших испроси, / внегда пети нам ангельское пение:

Святый Боже, / Святый Крепкий, / Святый Безсмертный, / помилуй нас. (Трижды)
Отпевше же по обычаю, и по трисвятом священник глаголет: Вонмем.

Священник: Мир всем.

Чтец: И духови твоему.
Священник: Премудрость.
Чтец: прокимен, глас 3:
Господь просвещение мое / и Спаситель мой, кого убоюся? 
Стих: Господь Защититель живота моего, от кого устрашуся?
(В это время священник начинает каждение)
Священник: Премудрость.
Чтец: Ко Евреем послания святаго апостола Павла чтение.
Священник:Вонмем.
Апостол к Евреем, зачало 306.

Братие, Святяй и освящаемии от Единаго вси, еяже ради вины не стыдится братию нарицати их, глаголя: возвещу имя Твое братии Моей, посреде Церкве воспою Тя. И паки: Аз буду надеяся Нань. И паки: се Аз и дети, яже Ми дал есть Бог. Понеже убо дети приобщишася плоти и крови, и Той приискренне приобщися техже, да смертию упразднит имущаго державу смерти, сиречь диавола. И избавит сих, елицы страхом смерти чрез все житие повинни беша работе. Не от Ангел убо когда приемлет, но от семене Авраамова приемлет. Отнюдуже должен бе по всему подобитися братии, да милостив будет и верен Первосвященник в тех, яже к Богу, во еже очистити грехи людския. В немже бо пострада, Сам искушен быв, может и искушаемым помощи.
Священник: Мир ти.
И посем возглашает священник: И о сподобитися нам слышанию святаго Евангелия Господа Бога молим.
Хор: Господи, помилуй, трижды.
Священник: Премудрость, прости, услышим святаго Евангелия.
Священник: Мир всем.
Хор: И духови твоему.
Священник: От Иоанна святаго Евангелия чтение.
Хор: Слава Тебе, Господи, слава Тебе.
Священник: Вонмем.

Евангелие от Иоанна, зачало 4:

Во время оно, взыде Иисус во Иерусалим. Есть же во Иерусалимех на овчей купели, яже глаголется еврейски Вифесда, пять притвор имущи. В тех слежаше множество болящих, слепых, хромых, сухих, чающих движения воды. Ангел бо Господень на всяко лето схождаше в купель и возмущаше воду, и иже первее влазяше по возмущении воды, здрав бываше, яцем же недугом одержим бываше.

Хор: Слава Тебе, Господи, слава Тебе.
 
Таже, священник ектению:
Священник: Миром Господу помолимся.
Хор:  Господи, помилуй.
О свышнем мире и спасении душ наших, Господу помолимся.
Хор: Господи, помилуй.
О мире всего мiра, благостоянии святых Божиих церквей и соединении всех, Господу помолимся.
Хор: Господи, помилуй.
О святем храме сем и с верою, благоговением и страхом Божиим входящих в онь, Господу помолимся.
Хор: Господи, помилуй.
О Великом Господине и отце нашем, Святейшем Патриархе Кирилле, и о господине нашем Высокопреосвященнейшем  архиепископе Сергии, честнем пресвитерстве, во Христе диаконстве и о всем причте и людех, Господу помолимся.
Хор: Господи, помилуй.
О Богохранимей стране нашей, властех и воинстве ея, Господу помолимся.
Хор:  Господи, помилуй.
О граде сем, (или о веси сей, или о святей обители сей,) всяком граде, стране и верою живущих в них, Господу помолимся.
Хор: Господи, помилуй.
О благорастворении воздухов, о изобилии плодов земных и временех мирных, Господу помолимся.
Хор:  Господи, помилуй.
О плавающих, путешествующих, недугующих, страждущих, плененных и о спасении их, Господу помолимся.
Хор: Господи, помилуй.
О еже освятитися водам сим силою и действием, и наитием Святаго Духа, Господу помолимся.
Хор: Господи, помилуй.
О еже снизходити на воды сия очистительному Пресущныя Троицы действу, Господу помолимся.
Хор: Господи, помилуй.
О еже быти воде сей целительной душ и телес, и всякия сопротивныя силы отгнательней, Господу помолимся.
Хор: Господи, помилуй.
О еже низпослати Господу Богу благословение Иорданово и освятити воды сия, Господу помолимся.
Хор:  Господи, помилуй.
О всех требующих от Бога помощи и заступления, Господу помолимся.
Хор: Господи, помилуй.
О еже просветитися нам просвещением разума, Единосущною Троицею, Господу помолимся.
Хор:  Господи, помилуй.
Яко да Господь Бог наш покажет ны сыны и наследники Царствия Своего, воды сея причащением же и кроплением, Господу помолимся.
Хор:  Господи, помилуй.
О избавитися нам от всякия скорби, гнева и нужды, Господу помолимся.
Хор:  Господи, помилуй.
Заступи, спаси, помилуй и сохрани нас, Боже, Твоею благодатию.
Хор: Господи, помилуй.
Пресвятую, Пречистую, Преблагословенную, Славную Владычицу нашу Богородицу и Приснодеву Марию со всеми святыми помянувше, сами себе и друг друга, и весь живот наш Христу Богу предадим.
Хор: Тебе, Господи.
Священник: Яко подобает Тебе всякая слава, честь и поклонение, Отцу, и Сыну, и Святому Духу, ныне и присно, и во веки веков.
Хор: Аминь.

Священник:  Господу помолимся.
Хор:  Господи помилуй.

Молитва  над водою:

Боже великоименитый, Отче Господа нашего Иисуса Христа, творяй чудеса Един, имже несть числа: Егоже глас на водах многих, Егоже видевше воды убояшася, и смятошася бездны и множество шума вод; Егоже путие в мори, и стези в водах многих, и стопы Твоя не познаются; Иже крещением Единороднаго Сына Твоего воплощеннаго и снитием Нань Пресвятаго Духа в видении голубя, и Твоим Отеческим гласом Иорданския струи освятил еси. Тебе ныне смиренно недостойнии раби Твои молим и мили ся деем, посли благодать Пресвятаго Духа на воду сию, и небесным Твоим благословением благослови, очисти и освяти ю, и даруй ей благодать и благословение Иорданово, и силу вся скверны очищающую, и всяк недуг исцеляющую, и бесов и всех наветов, и козней их прогонительную. И яви ю силою, действом и благодатию Пресвятаго Духа, быти всем от нея с верою пиющим, приемлющим же и кропящимся рабом Твоим, грехов оставление, изменение страстем, прогнание всякаго зла, умножение добродетелей, болезнем исцеление, домовом же и всякому месту освящение и благословение, губительных и всяких злотворных воздухов отгнание, и благодати Твоея присвоение.

Яко Ты еси благословляяй и освящаяй всяческая, Боже наш, и Тебе славу возсылаем со Единородным Твоим Сыном, и с пресвятым, и благим, и животворящим Твоим Духом, ныне и присно, и во веки веков.
Хор:  Аминь.
Священник: Мир всем.

Хор:  И духови твоему.

Священник:  Главы ваша Господеви приклоните.

Хор:Тебе Господи.
Священник же молитву тайно:
Приклони, Господи, ухо Твое и услыши ны, Иже во Иордане креститися изволивый и освятивый воды, и благослови всех нас, иже преклонением своея выи назнаменающих работное воображение, и сподоби нас исполнитися освящения Твоего, воды сея причащением, и да будет нам, Господи, во здравие души и тела.

Возглас: Ты бо еси освящение наше, и Тебе славу и благодарение, и поклонение возсылаем, со Безначальным Твоим Отцем, и Всесвятым, и Благим, и Животворящим Твоим Духом, ныне и присно, и во веки веков.

Хор: Аминь.

Таже взем честный крест, благословляет воды трижды, крестообразно низводя и возводя и право, и поя настоящий тропарь, глас :

Спаси, Господи, люди Твоя / и благослови достояние Твое, / победы на сопротивныя даруя / и Твое сохраняя Крестом Твоим жительство. Трижды.
Хор: Владычице, приими молитвы рабов Твоих / и избави нас от всякия нужды и печали.
Священник:  Помилуй нас, Боже, по велицей милости Твоей, молим Ти ся, услыши и помилуй.
Хор: Господи, помилуй, трижды.
Еще молимся о Великом Господине и отце нашем, Святейшем Патриархе Кирилле, и о господине нашем Высокопреосвященнейшем  архиепископе Сергии, и о всей во Христе братии нашей.
Хор: Господи, помилуй, трижды.
Еще молимся о Богохранимей стране нашей, властех и воинстве ея, да тихое и безмолвное житие поживем во всяком благочестии и чистоте.
Хор: Господи, помилуй, трижды.
Еще молимся о милости, жизни, мире, здравии, спасении, посещении, прощении и оставлении грехов рабов Божиих, (имярек, и поминает ихже хощет) и всех православных христиан.
Хор:  Господи, помилуй, трижды.
Еще молимся о еже сохранитися граду сему (или веси сей), и святому храму сему (аще же во обители: святей обители сей), и всякому граду и стране, от глада, губительства, труса, потопа, огня, меча, нашествия иноплеменников и междоусобныя брани; о еже милостиву и благоуветливу быти благому и человеколюбивому Богу нашему, отвратити всякий гнев на ны движимый, и избавити ны от належащаго и праведнаго Своего прещения и помиловати ны.
Хор:  Господи, помилуй, трижды.
Еще молимся и о еже услышати Господу Богу глас моления нас, грешных, и помиловати нас.
Хор: Господи, помилуй, трижды.
Священник же возглашает:
Услыши ны, Боже, Спасителю наш, упование всех концев земли и сущих в мори далече, и милостив, милостив буди, Владыко, о гресех наших, и помилуй ны. Милостив бо и человеколюбец Бог еси, и Тебе славу возсылаем, Отцу, и Сыну, и Святому Духу, ныне и присно, и во веки веков.
Хор: Аминь.

Священник: Ко Пресвятей Владычице Деве Богородице помолимся.
Хор: Пресвятая Богородице, спаси нас.

Хор: Царице моя преблагая, надеждо моя Богородице, приятелище сирых и странных предстaтельнице, скорбящих рaдосте, обидимых покровительнице Зриши мою беду, зриши мою скорбь, помози ми яко немощну, окорми мя яко стрaнна. Обиду мою веси, разреши ту, яко волиши: яко не имам иныя помощи разве Тебе, ни иныя предстaтельницы, ни благия утешительницы, токмо Тебе, о Богомaти, яко да сохраниши мя и покрыеши во веки веков. Аминь.
Священник: Премудрость.
Священник: Пресвятая Богородице, спаси нас.
Хор:  Честнейшую Херувим / и славнейшую без сравнения Серафим, / без истления Бога Слова рождшую, / сущую Богородицу, Тя величаем.
Священник: Слава Тебе, Христе Боже, упование наше, слава Тебе.

 Хор: Слава, и ныне: Господи, помилуй, трижды. Благослови.
Священник творит отпуст:

Христос, истинный Бог наш, молитвами Пречистыя Своея Матере, святых славных и всехвальных Апостол, (и святаго, егоже есть храм, и святаго, егоже есть день), святых и праведных богоотец Иоакима и Анны, и всех святых, помилует и спасет нас, яко Благ и Человеколюбец.

Хор:  Аминь.

В это время священник кропит всех прихожан святой водой и дает Крест.
Хор поет:
Тебе, Бога, хвалим / Тебе Господа испове'дуем, / Тебе, Превечнаго Отца, / вся земля величает. / Тебе вси ангели, / Тебе небеса, и вся силы. / Тебе херувимы и серафимы / непрестанными гласы взывают: / свят, свят, свят Господь Бог Саваоф. / Полны суть небеса и земля величества славы Твоея. / Тебе преславный апостольский лик, / Тебе пророческое хвалебное число, / Тебе хвалит пресветлое мученическое воинство. / Тебе по всей вселенней исповедует Святая Церковь / Отца непостижимаго величества / покланяемаго Твоего истиннаго и единороднаго Сына, и Святаго Утешителя Духа. /Ты Царю славы, Христе: / Ты Отца присносущный Сын еси. / Ты ко избавлению приемля человека, / не возгнушался еси девическаго чрева. / Ты, одолев смерти жало, / отверзл еси верующим Царство Небесное. / Ты одесную Бога седиши / во славе Отчей, судия приити веришися. /Тебе убо просим / помози рабом Твоим, / ихже честною кровию искупил еси, / сподоби со святыми Твоими в вечной славе Твоей царствовати. / Спаси люди Твоя, Господи, / и благослови достояние Твое / исправи их, и вознеси их во веки / во вся дни благословим Тебе, и восхвалим имя Твое во век, и в век века. / Сподоби, Господи, в день сей без греха сохранитися нам, / помилуй нас Господи, помилуй нас. / Буди милость Твоя, Господи, на нас, / якоже уповахом на Тя. / На Тя, Господи, уповахом,// да не постыдимся во веки, аминь.


